Poliisin mukaan rikossyyte tarkentuu lähiviikkona.

Asmo Salorannan laturin tarina alkaa olla lopussa. Arkistokuva. ANNAMARI TOLONEN/TAL

Oululaisen Asmo-laturiyhtiön tarina on tulossa päätökseensä.

Asmo Solutions -yhtiö on pitänyt viikko sitten ylimääräisen yhtiökokouksen, jossa se on asetettu selvitystilaan. Asia käy ilmi listaamattomien yritysten arvopaperien välittämiseen ja yritysten rahoitusjärjestelyihin erikoistuneen Privanetin verkkosivuilta, jossa kokouksen pöytäkirja on julkaistu.

Selvitysmiesten tehtävänä on selvittää ja myydä yhtiön olemassa oleva omaisuus sekä mahdollisesti koko liiketoiminta ja lopuksi lopettaa yritys.

Kokouksessa valittiin selvitysmiehiksi yhtiön hallituksen jäsenet Asmo Saloranta, Marc Dillon, Hannu Hamari, Bernhard Gerlich ja Tapio Haapala. Selvitysmiehet korvaavat yhtiön toimitusjohtajan ja hallituksen.

Rikostutkinnassa

Asmo-laturin isä Asmo Saloranta on parhaillaan poliisin tutkinnassa. Tutkintapyynnön teki toinen oululainen yrittäjä, jonka mukaan koko Salorannan alkuperäinen liikeidea on häneltä varastettu.

Tutkinnanjohtaja Nina Similän mukaan kaikki rikosnimikkeitä myöten on vielä auki. Poliisin mukaan tutkinta valmistuu lähiviikkojen aikana.

- Syyttäjän kanssa keissin purku on vielä kesken. Se on niin kovasti vielä avoinna, että en tässä vaiheessa kommentoi edes mahdollista rikosnimikettä. Siinä on niin monta ulottuvuutta ja rahoittajiinkin pitää olla yhteydessä.

Iltalehti uutisoi rikostutkinnasta ensimmäisen kerran elokuussa.

Tuolloin poliisi kertoi, että rikosnimikkeitä voivat olla petos tai törkeä petos ja mahdolliset muut rikokset, joita hakija on poliisille ilmoittanut.

Saloranta kiisti varastaneensa idean.

Anopin talopalo myyvä idea

Asmo-laturia markkinoitiin mullistavana ideana. Laturi on suunniteltu niin, että sen voi jättää seinään kiinni sen jälkeen kun on ladannut puhelimensa. Laturi irrottaa itsensä automaattisesti sähköverkosta kun siihen ei ole kytketty puhelinta.

Laturi ei siis syty palamaan.

Moni media, mukaan lukien Iltalehti, uutisoi Salorannan alkuperäisestä tarinasta laturin synnystä. Saloranta kertoi anoppinsa talon palaneen, koska laturi syttyi tuleen. Uutiset siivittivät yhtiön saamaa rahoitusta. Yhtiö keräsi viime vuoden osakeannissa yli miljoona euroa.

Pirkanmaan pelastuslaitoksen onnettomuusselosteen mukaan Salorannan anopin talon tulipalo ei kuitenkaan olisi syttynyt laturista vaan terassilla olleesta ulkogrillistä, joka oli sytyttänyt talon ulkoseinän palamaan. Asiakirja on mukana poliisin tutkinnassa, Similä vahvistaa.

Asmo Solutions on saanut Asmo-laturin kehittämiseen ja tuotantoon rahoitusta useilta tahoilta, muun muassa Innovaatiorahoituskeskus Tekesiltä ja Elinkeino-, liikenne- ja ympäristökeskus Ely:ltä.

Oululainen startup-yrityksiin sijoittava riskirahasto Northern Startup Fund on sijoittanut laturiin yli 200 000 euroa. Tarkkaa summaa ei yhtiön edustajan Juho Riskun mukaan voi kertoa, mutta yhtiön tyypillinen sijoitus on 230 000 euroa. Risku on merkitty pöytäkirjantarkastajaksi Asmo Solutions Oy:n ylimääräiseen yhtiökokoukseen, mutta hän ei kommentoi kokouksen sisältöä Iltalehdelle.

Asmo Saloranta ei ole toistaiseksi vastannut Iltalehden haastattelupyyntöön.